Matul il-ġranet li għaddew, uffiċjali tal-infurzar fi ħdan l-Awtoritá ta’ Malta dwar l-Ambjent u l-Ippjanar (MEPA) wettqu azzjoni diretta fi tliet siti kbar f’Birkirkara u ż-żona rurali tal-Bidnija. Fil-Bidnija, f’siti fl-ODZ fiż-żona magħruf bħala ‘Tal-Ħireb’, l-Awtoritá għalqet żewġ każijiet ta’ infurzar, fejn artijiet maġenb xulxin ġew imreġġgħin għall-istat oriġinali tagħhom, għal użu agrikolu. Iż-żewġ siti inħarġulhom avviżi ta’ infurzar wara li vetturi mhux użati, partijiet mekkaniċi, affarijiet anċillari, planki tal-konkrit u ammonti kbar ta’ materjal tal-kostruzzjoni kienu mqiegħda illegalment fis-siti. Fl-2011, wara li nħarġu l-avviżi ta’ infurzar, wieħed mis-sidien tal-art talab permess tal-iżvilupp sabiex ikun jista’ jiddepożita ħamrija u materjal tal-kostruzzjoni fuq l-istess art. Din l-applikazzjoni ġiet micħuda mill-Kummissjoni dwar l-Ambjent u l-Ippjanar (EPC). It-tieni operazzjoni ta’ azzjoni diretta twettqet fuq sit kbir ieħor f’Birkirkara, liema sit huwa mdawwar bir-residenzi. Ufficjali tal-infurzar fi ħdan il-MEPA waqqgħu strutturi illegali u guvi tal-ħammiem kif ukoll tneħħew vetturi mingħajr liċenzja u stallel miftuħa. Fil-preżenza tad-Dipartiment tal- Animal Welfare u veterinarji, ġew ukoll rilokati annimali li jinkludu żwiemel, ponies , fniek, tiġieġ u ħammiem, li kienu miżmuma f’dawn il-kmamar illegali. Fiż-żewġ okkażjonijiet, is-sidien rispettivi kkoperaw mal-uffiċjali tad-Direttorat tal-infurzar.